Зы зэхьэзэхуэм адрейр къыкIэлъокIуэ
 Атлетикэ псынщIэ
Венгрием и Секешвехервар къалэм мы махуэхэм щекIуэкIащ атлетикэ псынщIэмкIэ Дьюлаи Иштван и фэеплъ лъэпкъхэм зэдай зэхьэзэхуэхэр. Абы хэтащ лъагэу дэлъеинымкIэ иужьу Доха щызэхэта Дунейпсо чемпионатым и дыжьын медалыр къыщызыхьа Акименкэ Михаил.
Метри 2-рэ сантимет 33-рэ къызэзынэкIа ди лъахэгъум хуэдиз дыдэм щхьэпрылъащ Урысей Федерацэм и командэ къыхэхам къыдыхэт Иванюк Илья. Акименкэ къигъэсэбэпа бгъэдыхьэгъуэ бжыгъэр зэрынэхъыбэм къыхэкIкIэ и хьэрхуэрэгъур япэ ирагъэщащ икIи къыхуагъэфэщар домбеякъ медалыращ.
Дунейпсо зэхьэзэхуэм пашэныгъэр щиубыдащ Белоруссием щыщ Недосеков Максим. Ар щхьэпрылъащ метри 2-рэ сантиметр 37-рэ лъагапIэм икIи мы лъэхъэнэм нэхъыфI щыхъуащ.
Бадзэуэгъуэм и 9-м Къэбэрдей-Балъкъэрым щыщ спортсмен цIэрыIуэр хэтащ Олимп джэгухэм и пэ къихуэ «Бриллиантовая лига» лъэпкъхэм зэдай зэхьэзэхуэм и кIэух зэпеуэхэм. Акименкэ Михаилрэ Канадэм щыщ Ловетт Джангорэ зэпеуэр ехъулIэныгъэ зэхуэдэ (метри 2-рэ сантиметр 29-рэ къызэранэкIауэ) яIэу и кIэм нагъэсащ. ТекIуэныгъэр зыхуэфащэр зэхагъэкIын папщIэ судьяхэм абыхэм къыхуагъэуващ метри 2-рэ сантиметр 32-рэ хъу лъагапIэр. Абы щхьэпрылъыфар ди лъахэгъуращ.
Фигу къэдгъэкIыжынщи, Акименкэ Михаил, Ласицкене (Кучинэ) Марие дэщIыгъуу, хуит ящIащ Токио щекIуэкIыну Олимп джэгухэм хэтыну.
Жыласэ Замир.
